Koreaanse nasionale rugbyspan

Die Suid-Koreaanse nasionale rugbyspan (Koreaans: 대한민국 럭비 유니언 국가대표팀) is die nasionale rugbyspan wat Suid-Korea in internasionale wedstryde (toetswedstryde) verteenwoordig. Rugby word in Suid-Korea geadministreer deur die Koreaanse Rugbyunie (KRU) wat in 1948 gestig is. Suid-Korea word deur Wêreldrugby as ’n vlak drie-span erken. Die Suid-Koreaanse rugbyspan is tans (Januarie 2023) 32ste op Wêreldrugby se wêreldranglys gelys. Die span word as een van die sterker rugbyspanne in Asië naas Japan en Hongkong beskou en neem aan die jaarlikse Asiatiese Rugbykampioenskap deel. Suid-Korea het op gereelde grondslag na die uitspeelwedstryde van die rugbywêreldbekerkwalifisering deurgedring.

Die Suid-Koreaanse span het hul hoogtepunt in die tagtigerjare bereik, toe hulle drie opeenvolgende Asiatiese Rugbykampioenskaptoernooie gewen het (en ook ’n volsterkte Japan verslaan het), en selfs daarin geslaag het om in ’n toetswedstryd teen die Wallabies te speel. Korea het die uitspeelwedstryd van die kwalifisering vir die rugbywêreldbekertoernooie in 1999, 2003 en 2007 bereik, maar is telkens deur Tonga uitgeskakel. Hulle kon ook nie kwalifiseer vir die rugbywêreldbekertoernooie van 2011, 2015, 2019 of 2023 nie.

Beheerliggaam 

Die beheerliggaam vir rugby in Suid-Korea is die Koreaanse Rugbyunie (KRU). Die KRU is in 1948 gestig en het in 1988 by die Internasionale Rugbyraad (IRR, nou Wêreldrugby) aangesluit. Daarbenewens het die KRU in 1968 ’n stigtingslid van die Asiatiese Rugbyvoetbalunie (Engels: Rugby Football Union, ARFU; nou Asia Rugby) geword.

Naas die amptelike nasionale span roep die KRU ook ander keurspanne byeen. Nes ander rugbynasies beskik Suidkorea oor ’n o/20-nasionale span wat aan die Europese en Wêreldrugby o/20-kampioenskap deelneem. Die Korea Sevens is die Hongkongse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Kinders en jongmense word reeds op skool aan rugby bekend gestel en na gelang van hul belangstelling en talent begin hul met hul afrigting.

Geskiedenis 

Dit is onbekend wanneer rugby vir die eerste keer in Korea gespeel is. Gedurende die middel-19de eeu het Europese seemanne van die vroegste rugbywedstryde in Noordoos-Asiatiese hawestede soos Shanghai en Yokohama in die buurlande China en Japan gespeel, maar dit is onbekend wanneer dit in Korea begin het.

Korea was deur Japan beset, die vernaamste rugbynasie in Asië, en rugby is glo in die middel-20ste eeu deur Japan na Korea gebring. Suid-Korea handhaaf tot vandag toe ’n sterk rugbymededinging teen Japan.

Ná die Tweede Wêreldoorlog, en later, gedurende die Korea-oorlog, het die groot instroming van troepe uit die lande van die Britse Statebond die sport se teenwoordigheid versterk. Sedertdien word rugby in Suid-Korea veral deur die weermag gespeel.

Suid-Koreaanse rugby het egter ook ’n tweede hupstoot gekry. Die sterk groei van dié land se ekonomie sedert die 1960’s het tot ’n sterk samewerking tussen Japannese en Suid-Koreaanse maatskappye gelei, en dit het die voormalige oorheersing van die weermag in rugby beëindig. In 1968 was Suid-Korea een van Asiatiese Rugbyvoetbalunie se stigterslede; die ander was Japan, Hongkong, Maleisië, Singapoer, Sri Lanka en Thailand.

Suid-Korea het probeer om van rugby weer ’n Olimpiese sport te maak, toe hulle die Olimpiese Somerspele 1988 in Seoel aangebied het. Roh Tae-woo, die destydse Suid-Koreaanse president, was ’n voorstander van dié idee. Suid-Korea het na vore gekom as ’n belangrike rugbynasie in Asië nadat hulle die Asiatiese kampioenskap in 1990 kon wen.

Rekords

Algehele rekord 
Suid-Korea het 95 van sy 155 toetswedstryde gewen, ’n wenrekord van 61,29%. Suid-Korea se statistieke in toetswedstryde teen alle lande, in alfabetiese volgorde, is soos volg (korrek in Maart 2023)

Wêreldbekerrekord

Asiatiese Rugbykampioenskappe 
Die Koreaanse nasionale rugbyspan neem sedert 1969 aan die Asiatiese Rugbykampioenskap deel en het sedertdien vier titels gewen.
 Toernooititels (4): 1986, 1988, 1990, 2002

Spelers

Huidige span 
Die volgende spelers het Korea se span tydens die Asiatiese Rugbykampioenskap 2015 gevorm:

Spelerstatistieke 
Vervolgens die belangrikste statistieke van Korea se spelers. Die spelers wat met * gekenmerk is, is nog aktief en kan hul statistieke verbeter.

(Korrek teen Mei 2020)

Verwysings

Verdere leesstof

Eksterne skakels 

   Amptelike webwerf van die Koreaanse Rugbyunie
  Korea by Wêreldrugby

Nasionale rugbyspanne van Asië
Sport in Suid-Korea